Document ID: 32012R0592

REGULAMENTUL (UE) NR. 592/2012 AL COMISIEI
din 4 iulie 2012
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru bifenazat, captan, ciprodinil, fluopicolid, hexitiazox, isoprotiolan, metaldehidă, oxadixil și fosmet din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) pentru bifenazat și captan au fost stabilite în anexa II și partea B din anexa III la Regulamentul (CE) nr. 396/2005. LMR-urile pentru ciprodinil, fluopicolid, hexitiazox, metaldehidă, oxadixil și fosmet au fost stabilite în partea A din anexa III la Regulamentul (CE) nr. 396/2005. Până acum, pentru isoprotiolan nu au fost stabilite LMR-uri în niciuna dintre anexele la Regulamentul (CE) nr. 396/2005.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă bifenazat pe coacăze (roșii, negre și albe), zmeură și mure a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește captanul, o astfel de cerere a fost depusă pentru mure, zmeură, afine, coacăze (roșii, negre și albe) și agrișe. În ceea ce privește ciprodinilul, o astfel de cerere a fost depusă pentru plante aromatice, spanac și frunze de sfeclă, salată, fetică, creson, scarola, rucolă și frunze și lăstari de Brassica spp. În ceea ce privește fluopicolidul, o astfel de cerere a fost depusă pentru ridichi, ceapă, cartofi și varză creață de frunză. În ceea ce privește hexitiazoxul, o astfel de cerere a fost depusă pentru ceai. În ceea ce privește metaldehida, o astfel de cerere a fost depusă pentru căpșuni, cartofi, gulii, salată și alte plante de salată, întregul grup de spanac și similare, întregul grup de plante aromatice și semințe de rapiță. În ceea ce privește fosmetul, o astfel de cerere a fost depusă pentru cartofi, caise, piersici, măsline de masă, măsline pentru ulei și semințe de rapiță.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea isoprotiolanului pe orez. Utilizarea autorizată a isoprotiolanului pe orez în Japonia conduce la un nivel de reziduuri mai ridicat decât LMR-urile definite în Regulamentul (CE) nr. 396/2005. Pentru a evita barierele în calea comerțului la importul de acest tip de cultură, este necesară stabilirea unor LMR-uri mai ridicate.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(6)
Comisia a primit informații din partea Belgiei cu privire la reziduuri de oxadixil pe pătrunjel, țelină și praz care depășesc LMR-urile actuale. În conformitate cu autoritățile belgiene, prezența neprevăzută a oxadixilului pe aceste culturi se datorează persistenței substanței active în sol. Belgia a depus o cerere în conformitate cu articolul 6 alineatul (3) din Regulamentul (CE) nr. 396/2005 pentru modificarea acestor LMR-uri.
(7)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(8)
În avizele sale motivate, autoritatea a concluzionat că, în ceea ce privește utilizarea de fluopicolid pe ceapă, datele prezentate nu sunt suficiente pentru a stabili o nouă LMR. În ceea ce privește utilizarea metaldehidei pe căpșuni și gulii, datele prezentate nu sunt suficiente pentru a stabili o nouă LMR. În ceea ce privește fosmetul pe caise, datele prezentate nu sunt suficiente pentru a stabili o nouă LMR.
(9)
În ceea ce privește utilizarea bifenazatului pe zmeură și mure, nu este necesară modificarea niciunei LMR, deoarece LMR-urile stabilite în anexa II la Regulamentul (CE) nr. 396/2005 sunt identice cu cele solicitate.
(10)
Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(11)
Pe baza avizelor motivate ale autorității și ținând seama de factorii relevanți pentru subiectul luat în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(12)
Prin urmare, Regulamentul (CE) nr. 396/2005 ar trebui modificat în consecință.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iulie 2012.

Labels: 1
20
0
3
6